b'\n_START_ARTICLE_\nGr\xc5\xa1ko-tur\xc5\xa1ka vojna\n_START_PARAGRAPH_\nGr\xc5\xa1ko-tur\xc5\xa1ka vojna v Mali Aziji je bila osrednji spopad v tur\xc5\xa1ki vojni za neodvisnost in je trajala med letoma 1919 in 1922. Terjala je ve\xc4\x8d kot 100.000 \xc5\xbertev in z domov pregnala dva milijona beguncev.\n_START_SECTION_\nZasedba Smirne\n_START_PARAGRAPH_\nZdru\xc5\xbeeno kraljestvo je gr\xc5\xa1kemu ministrskemu predsedniku Venizelosu obljubilo obse\xc5\xbena ozemlja v Mali Aziji okoli mesta Smirna (dana\xc5\xa1nji Izmir) v zameno za vstop v prvo svetovno vojno na strani antante. Vendar na\xc4\x8drti britanskega ministrskega predsednika Lloyda Georgea za trajno angle\xc5\xa1ko-gr\xc5\xa1ko zavezni\xc5\xa1tvo v Sredozemlju niti v njegovi dr\xc5\xbeavi niso imeli enoglasne podpore, druge antantne dr\xc5\xbeave pa so bile do na\xc4\x8drta o gr\xc5\xa1ki coni na vzhodni obali Egejskega morja \xc5\xa1e bolj zadr\xc5\xbeane._NEWLINE_Osmanski imperij je bil v vojni popolnoma pora\xc5\xbeen, med zmagovalkami pa se je vnel boj na diplomatskem prizori\xc5\xa1\xc4\x8du glede delitve plena. Odkrito je gr\xc5\xa1kim na\xc4\x8drtom nasprotovala Italija, ker je \xc5\xbeelela ozemlje v Mali Aziji zasesti sama. Ko je spomladi 1919 kazalo, da bo to enostransko tudi storila, so Zdru\xc5\xbeeno kraljestvo, Francija in ZDA v strahu pred nara\xc5\xa1\xc4\x8dajo\xc4\x8dim italijanskim vplivom \xc4\x8dez no\xc4\x8d pozvale Venizelosa, naj zasede Smirno.\n_START_SECTION_\nTur\xc5\xa1ki odgovor\n_START_PARAGRAPH_\nGr\xc5\xa1ka zasedba Smirne 15. maja 1919 je med v vojni premaganimi, dotlej v usodo vdanimi Turki spro\xc5\xbeila krepitev odpora proti antantnim zaveznikom, zlasti pa Gr\xc4\x8diji, s katero so se ob\xc4\x8dasno spopadali \xc5\xbee vse od za\xc4\x8detka gr\xc5\xa1ke vojne za neodvisnost leta 1821. Odpor je od za\xc4\x8detka organiziral in vodil v Solunu rojeni oficir sultanove vojske Mustafa Kemal, pozneje znan kot Atat\xc3\xbcrk. Sultanova vlada, ki je pod skrbnim nadzorom antante lahko naprej vladala v Carigradu, ga je zaradi vme\xc5\xa1avanja v politiko kot mnoge podobne oficirje poslala v vzhodno Anatolijo po naklju\xc4\x8dju prav na dan, ko je Gr\xc4\x8dija zasedla Smirno._NEWLINE_Tur\xc4\x8dija naj bi sicer po prvotnih na\xc4\x8drtih zaveznikov izgubila \xc5\xa1e mnoga druga ozemlja, ki ji pripadajo danes, vendar pa je bil glavni motiv za upor vendarle gr\xc5\xa1ka zasedba dela Male Azije z mestoma Smirna in Ayvali ter ca. 200 kilometrskim pasom zaledja. Na tem obmo\xc4\x8dju je sicer res \xc5\xbeivela mo\xc4\x8dna gr\xc5\xa1ka manj\xc5\xa1ina, toda ve\xc4\x8dinski narod so bili Turki._NEWLINE_Zasedenega obmo\xc4\x8dja zaradi neugodnega geostrate\xc5\xa1kega polo\xc5\xbeaja in tur\xc5\xa1ke ve\xc4\x8dine ni bilo lahko braniti, \xc5\xa1e zdale\xc4\x8d ne na dolgi rok. Grki so ra\xc4\x8dunali, da bo Tur\xc4\x8dija po pari\xc5\xa1ki mirovni konferenci teritorialno zmanj\xc5\xa1ana na minimum ter voja\xc5\xa1ko onesposobljena. Obenem so se zana\xc5\xa1ali na pomo\xc4\x8d Zdru\xc5\xbeenega kraljestva in Francije._NEWLINE_V drugi polovici leta 1919 so se na zasedenem ozemlju za\xc4\x8dele vrstiti tur\xc5\xa1ke partizanske akcije, ki so postajale vse mo\xc4\x8dnej\xc5\xa1e. Kemalova vojska je bila povsem lo\xc4\x8dena od sultanovega nadzora in vse bolj jasno je bilo, da ne glede na podpis mirovne pogodbe iz Sevresa, ki jo je podpisala sultanova vlada in je priznala petletni gr\xc5\xa1ki mandat v Smirni, ki bi mu sledil plebiscit, Gr\xc4\x8dija v Smirni ne more ostati, ne da bi voja\xc5\xa1ko zlomila Kemala. Grki so z nekaj akcijami omejenega obsega sicer raz\xc5\xa1irili okupirano ozemlje vse do Marmornega morja, vendar je uporna tur\xc5\xa1ka vojska pri tem ostala skoraj nedotaknjena.\n_START_SECTION_\nUgriz opice\n_START_PARAGRAPH_\nZa nadaljnji potek vojne sta bila odlo\xc4\x8dilna \xc5\xa1e dva dogodka. Izkazalo se je, da je revolucija v Rusiji uspela in Lenin se je zbli\xc5\xbeeval s Kemalom ter mu med drugim nudil voja\xc5\xa1ko pomo\xc4\x8d. Komunisti\xc4\x8dna Tur\xc4\x8dija je bilo zadnje, kar bi si \xc5\xbeelela Zdru\xc5\xbeeno kraljestvo. Povrhu tega je proantantni Venizelos izgubil gr\xc5\xa1ke volitve novembra 1920. Na oblast so pri\xc5\xa1li privr\xc5\xbeenci izgnanega kralja Konstantina. Ker je nekaj tednov pred volitvami za posledicami ugriza udoma\xc4\x8dene opice umrl novi kralj, Konstantinov sin Aleksander, je nova vlada nemudoma pozvala starega kralja nazaj. Konstantin je bil svak zadnjega nem\xc5\xa1kega cesarja Viljema II. in med prvo svetovno vojno velik nasprotnik Venizelosa in vstopa v vojno na strani antante. Z vrnitvijo \xe2\x80\x9cgermanofilov\xe2\x80\x9d na oblast je Gr\xc4\x8dija zapravila ogromno \xc5\xa1e preostalega kredita pri antanti._NEWLINE_Ne glede na to so zahodni zavezniki v za\xc4\x8detku leta 1921 v Londonu organizirali mirovno konferenco, ki naj bi dosegla mirno re\xc5\xa1itev in v ohranila gr\xc5\xa1ko cono v Mali Aziji s tak\xc5\xa1nim ali druga\xc4\x8dnim statusom. Pogajanja so propadla, saj sta obe strani \xc5\xa1e vedno ra\xc4\x8dunali na zmago na boji\xc5\xa1\xc4\x8du.\n_START_SECTION_\nGr\xc5\xa1ka ofenziva\n_START_PARAGRAPH_\nNova gr\xc5\xa1ka vlada je spoznala, da je polo\xc5\xbeaj v Smirni na dolgi rok zelo te\xc5\xbeak. Ofenziva proti vse mo\xc4\x8dnej\xc5\xa1emu Kemalu je bila nujna, dokler ta ne bi postal nepremagljiv. Na angle\xc5\xa1ko pomo\xc4\x8d se Gr\xc4\x8dija ni mogla ve\xc4\x8d zana\xc5\xa1ati. V letu 1921 je z omejeno ofenzivo poskusila \xc5\xbee dvakrat. Julija 1921 je za\xc4\x8dela najbolj obse\xc5\xbeno operacijo dotlej. Turki so se pod pritiskom napadalcev ste\xc5\xbeka odlo\xc4\x8dili za umik vse do reke Sakarya, ca. 100 km zahodno od Ankare. Bli\xc5\xbeina Ankare jim je bila v pomo\xc4\x8d pri oskrbi, za razliko od Grkov z zelo razvle\xc4\x8denimi oskrbovalnimi potmi. Tu so Turki pripravili mo\xc4\x8dno obrambo in avgusta in septembra 1921 v tritedenski zelo zagrizeni in krvavi bitki porazili Grke. Ti so se morali umakniti na izhodi\xc5\xa1\xc4\x8dne polo\xc5\xbeaje, \xc5\xa1e vedno globoko v notranjosti Anatolije. Tu je fronta obmirovala za skoraj leto dni.\n_START_SECTION_\nTur\xc5\xa1ka ofenziva\n_START_PARAGRAPH_\nGrkom je bilo \xc5\xbee jeseni 1921 povsem jasno, da voja\xc5\xa1ka zmaga ni ve\xc4\x8d mogo\xc4\x8da, razen ob izdatni podpori Velike Britanije, na katero pa so \xc4\x8dakali zaman. Tudi umik iz Male Azije ni bil mogo\xc4\x8d iz politi\xc4\x8dnih razlogov. Na boji\xc5\xa1\xc4\x8dih je bilo sicer vse do poznega poletja 1922 zati\xc5\xa1je, vendar pa sta okupacija obse\xc5\xbenega ozemlja s slabo infrastrukturo ter vzdr\xc5\xbeevanje zelo razvle\xc4\x8dene frontne \xc4\x8drte povsem iz\xc4\x8drpali Gr\xc4\x8dijo. Tur\xc5\xa1ka ofenziva, ki jo je Kemal ukazal v strahu pred angle\xc5\xa1ko pomo\xc4\x8djo Grkom, se je pri\xc4\x8dela 26. avgusta 1922 pri mestu Afyon. Gr\xc5\xa1ka obramba se je sesula v nekaj dneh in za\xc4\x8del se je dolg in kaoti\xc4\x8den umik proti zahodu._NEWLINE_Po dobrih dveh tednih so Turki zasedli Smirno / Izmir; dogodek Grki poznajo kot \xe2\x80\x9ctragedijo v Smirni\xe2\x80\x9d. V strahu pred tur\xc5\xa1kimi represalijami je Tur\xc4\x8dijo zapustila ve\xc4\x8dina izmed ca. 1,5 milijona tam \xc5\xbeive\xc4\x8dih Grkov. Strah je bil posledica vojnih zlo\xc4\x8dinov, ki jih ves \xc4\x8das vojne ni manjkalo na nobeni strani. Znan je primer mesta Aydin, kjer so najprej Turki po\xc5\xbegali gr\xc5\xa1ko \xc4\x8detrt, nato pa Grki \xc5\xa1e tur\xc5\xa1ko. \xc5\xbdalostna je bila usoda tur\xc5\xa1kih vasi ob Marmornem morju. Gr\xc5\xa1ki civilni upravi je sicer treba priznati, da se je dokaj zavzeto borila proti iz\xc5\xbeivljanju nad muslimanskim prebivalstvom, toda mnogih voja\xc5\xa1kih in paravoja\xc5\xa1kih enot ni kontrolirala nobena uprava._NEWLINE_V oktobru 1922 je bil sklenjen dogovor o premirju, ki je omogo\xc4\x8dil Turkom, da brez boja zasedejo \xc5\xa1e vzhodno Trakijo. Carigrad je do mirovnega sporazuma ostal pod okupacijo antantnih vojakov.\n_START_SECTION_\nEpilog\n_START_PARAGRAPH_\nSporazum je bil sklenjen 24. junija 1923 v Lausanni v \xc5\xa0vici in je kon\xc4\x8dal dobro desetletje vojskovanja na Balkanu. Na zahodu je z njim Tur\xc4\x8dija dobila dana\xc5\xa1nje meje. Sporazum je dolo\xc4\x8dil tudi obvezno izmenjavo manj\xc5\xa1in, razen Grkov v Carigradu in Turkov v zahodni Trakiji. Grki so v glavnem iz strahu  od\xc5\xa1li \xc5\xbee prej, po podpisu pogodbe pa je v nasprotno smer potovalo tudi ca. 400.000 Turkov. Sultanat je bil ukinjen, Kemal Atat\xc3\xbcrk je postal predsednik Tur\xc5\xa1ke republike._NEWLINE_Naval ogomnega \xc5\xa1tevila beguncev v Gr\xc4\x8dijo je povsem spremenil dru\xc5\xbebeno podobo te dr\xc5\xbeave, vendar pa je resnici na ljubo na nekoliko dalj\xc5\xa1i rok povzro\xc4\x8dil gospodarsko rast. Vojni dogodki so se globoko vsedli v gr\xc5\xa1ko narodno zavest. Stoletna ideja o zdru\xc5\xbeitvi vseh zgodovinskih gr\xc5\xa1kih ozemelj, znana kot \xe2\x80\x9cVelika ideja\xe2\x80\x9d, je bila mrtva. V obeh dr\xc5\xbeavah je po obdobju dolgotrajnega vojskovanja in notranjih nemirov vsaj za nekaj \xc4\x8dasa zavladalo obdobje miru.'